Roman Abramovichning “Solaris” yaxtasi Bodrumdan chiqarildi

Rossiyalik milliarder Roman Abramovichning 430 million funt sterlinglik “Solaris” superyaxtasi port operatorining e'tirozlari tufayli Bodrumdan chiqib ketdi. Bu haqda “Daily Mail” xabar berdi.
Keltirilishicha, vertolyot va suzish havzasiga ega 140 metrli yaxta 4 aprel kuni ertalab Bodrumga yetib kelgan, biroq port operatori uni portga bog'lashdan bosh tortgan. Buning oqibatida yaxta ekipaji bilan u yerni tark etgan. London fond birjasida ro'yxatga olingan “Global Ports Holding”, yaxta portga joylashtirish uchun to'lovlarni qabul qilishdan bosh tortgan. Turkiya rossiyalik oligarxga sanktsiya qo'ymagan bo'lsada, port operatori moliyaviy operatsiya kompaniyaning Buyuk Britaniyaning Rossiyaga qarshi sanktsiyalarini buzishiga olib kelishidan qo'rqib, yaxta to'lovini qabul qilmagan.
“Financial Times” nashrining yozishicha, Abramovichning 760 million funt sterlingga teng beshta yaxtadan iborat floti bor, ular orasida “Solaris” ham o'rin olgan. Uning yana bir qimmatbaho yaxtasidan biri 540 million funt sterling, 163 metrlik “Eclipse” hisoblanadi. U hozirda Turkiyaning Marmaris portiga joylashtirilgan.
Avvalroq Roman Abramovich yashirincha Polshaga kelgani ma'lum qilingandi. Shuningdek, milliarder Abramovich 600 million dollarlik yaxtasini hibsdan qutqarib qolish yo'lini topgandi.